สั่งคลังศึกษานักเรียนกู้กยศ.ไม่ต้องมีคนค้ำ
คลังรับลูก ครม. ศึกษาให้นักเรียน นักศึกษา กู้เงิน กยศ. ไม่ต้องมีคนค้ำประกัน
18 พ.ย. 2563

นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) ได้หารือเรื่องการกู้ยืมเงินของกองทุนเงินให้กู้ยืมเพื่อการศึกษา (กยศ.) ของนักเรียนนักศึกษา โดยที่ไม่ต้องมีผู้ค้ำประกัน เพื่อลดความเดือดร้อนกับผู้ที่มาค้ำประกัน ซึ่งโดยกระทรวงการคลังได้รับเรื่องไปเพื่อพิจารณาดำเนินการและจะนำผลมารายงาน ครม. ต่อไป
นางสาวไตรศุลี กล่าวว่า นายอาคม เติมพิทยาไพสิฐ รมว.คลัง ได้มีการรายงานมาตรการช่วยเหลือลูกหนี้ของกองทุน กยศ. ประกอบด้วย การลดเบี้ยปรับจาก 7.5% เหลือ 0.5% จะสิ้นสุด 31 ธ.ค. 2563 การลดเบี้ยปรับ 80% สำหรับผู้กู้ยืมที่ปิดบัญชี ลดเบี้ยปรับ 75% สำหรับผู้กู้ยืมที่ชำระให้เป็นปกติ และมีการพักชำระผู้ที่ถือบัตรสวัสดิการแห่งรัฐ เป็นเวลา 2 ปี งดการขายทอดตลาด และชะลอการบังคับคดี